भाजपा नेताओं ने राष्ट्रपति से की संसद का सत्र बुलाने की मांग  
भाजपा के शीर्ष नेताओं ने राष्ट्रपति प्रतिभा पाटिल से मुलाकात कर संसद का विशेष सत्र बुलाने की मांग की।
भारतीय जनता पार्टी के शीर्ष नेताओं ने सोमवार को राष्ट्रपति प्रतिभा पाटिल से मुलाकात कर बाबा रामदेव पर पुलिस कार्रवाई तथा भ्रष्टाचार के मुद्दे पर चर्चा कराने के लिए संसद का विशेष सत्र बुलाने की मांग की।  राष्ट्रपति भवन के बाहर संवाददाताओं से बातचीत में भाजपा के वरिष्ठ नेता लालकृष्ण आडवाणी ने कहा, "भ्रष्टाचार, विदेशी बैंकों में जमा काला धन और ऐसे ही मुद्दों को लेकर महिलाओं तथा बुजुर्गों सहित शांतिपूर्ण प्रदर्शन कर रहे प्रदर्शनकारियों की पिटाई पर चर्चा के लिए संसद का विशेष सत्र, आपात सत्र बुलाने की मांग को लेकर हमने आज राष्ट्रपति से मुलाकात की।"  उनके अनुसार, यह 'विडम्बना' ही है कि पुलिस की कार्रवाई उस व्यक्ति के खिलाफ हुई, जिसका 'चार मंत्रियों ने स्वागत' किया था। आडवाणी ने कहा, "संसद सत्र से हमें अपने विचार रखने का अवसर मिलेगा। साथ ही सरकार को भी अपना पक्ष रखने का मौका मिलेगा, ताकि दोषियों को दंडित किया जा सके।" उन्होंने कहा, "राष्ट्रपति ने हमें आश्वस्त किया है कि वह हमारे ज्ञापन पर विचार करेंगी और उचित कदम उठाएंगी।" आडवाणी ने मौजूदा सरकार को 'भारतीय इतिहास की भ्रष्टतम सरकार' करार दिया। वहीं, भाजपा के प्रवक्ता रवि शंकर प्रसाद ने पुलिस कार्रवाई के लिए संयुक्त प्रगतिशील गठबंधन (संप्रग) सरकार को जिम्मेदार ठहराया और कहा कि इस सरकार ने भ्रष्टाचार तथा काले धन के खिलाफ प्रभावी कदम नहीं उठाया। भाजपा इसका पर्दाफाश करेगी।  'टाइम्स नाउ' चैनल से बातचीत में प्रसाद ने कहा कि पूरा देश गुस्से और आक्रोश में है। सरकार ने शासन का नैतिक अधिकार खो दिया है। वह शांतिपूर्ण प्रदर्शन का दमन कर रही है।